KIRJALLINEN KYSYMYS E-1348/00 esittäjä(t): Christopher Heaton-Harris (PPE-DE) komissiolle. Institutionaalinen uudistus.



Virallinen lehti nro 089 E , 20/03/2001 s. 0029 - 0030



KIRJALLINEN KYSYMYS E-1348/00 esittäjä(t): Christopher Heaton-Harris (PPE-DE) komissiolle (4. toukokuuta 2000) Aihe: Institutionaalinen uudistus Kertomuksessa Euroopan komission uudistamisesta on otettu merkittävä askel, kun kiinnitetään huomio korruptioon ja ammatilliseen epäpätevyyteen, vaikka kyseinen ongelma koskeekin vain pientä osaa komission henkilöstöstä. Onnittelen komissiota siitä rohkeudesta, jolla se on lähtenyt kohtaamaan virkamiesten voimakkaita ammattiyhdistyksiä. Eikö olisi kuitenkin suotavaa, että myös komission hierarkiassa kaikkien korkeimmalla olevat (eli itse komission jäsenet) näyttäisivät hyvää esimerkkiä ja hyväksyisivät sen, että heitä koskisivat samat tiukat suoritusvaatimukset kuin muitakin työntekijöitä ja että heidät itsensäkin arvioitaisiin vuosittain? Voisiko komissio kommentoida ehdotustani, jonka mukaan jokaisen komission jäsenen tulisi sopia vuosittaisesta tapaamisesta parlamentin kanssa, jolloin käytäisiin perusteellinen ja rehellinen keskustelu heidän henkilökohtaisesta työpanoksestaan sekä heidän pääosastojensa saavutuksista? Voisiko komissio myös kertoa, aikovatko komission jäsenet tasapuolisuuden nimissä suostua siihen, että heitä koskevat samat kurinpitomenettelyt kuin muutakin henkilöstöä, jotka voivat ääritapauksessa johtaa siihen, että komission jäsen, joka ei ole tehtäviensä tasalla, voidaan muun henkilöstön tavoin siirtää muihin tehtäviin? Neil Kinnockin komission puolesta antama vastaus (26. kesäkuuta 2000) Henkilöstön arvioimisen oikeudellisen perustan muodostaa henkilöstösääntöjen 43 artikla, jossa suositellaan, että henkilöstöstä laaditaan arviointi vähintään kahden vuoden välein. Tämä koskee vain yhteisön virkamiehiä ja muuta henkilöstöä, lukuun ottamatta palkkaluokkia A1 ja A2. Maaliskuussa julkaistussa komission uudistamista koskevassa valkoisessa kirjassa ehdotetaan erillisen arviointijärjestelmän käyttöön ottoa näille palkkaluokille (KOM(2000) 200, luku IV.2, s. 11). Päinvastoin kuin henkilöstöllä, jota 43 artikla koskee, komission jäsenillä on poliittinen vastuu, joka määritellään perustamissopimuksessa ja joka ei kuulu henkilöstösääntöjen soveltamisalaan. Kaikki komission jäsenet osallistuvat mielellään säännöllisesti ja paljon useammin kuin kerran vuodessa parlamentin valiokuntien kokouksiin keskustellakseen ja raportoidakseen toimiensa tavoitteista ja tuloksista sillä alalla, josta he ovat poliittisesti vastuussa. Parlamentin jäsen tietänee, että uudesta keskinäisiä suhteita koskevasta toimielinten välisestä sopimuksesta käydään parhaillaan neuvotteluja ja että parlamentin ja komission poliittiset suhteet sisällytetään tulevaisuudessa puitesopimukseen. Euroopan yhteisön perustamissopimuksen 160 artiklassa (entinen 130 c artikla) määrätään komission jäsenen erottamisesta, jos hän ei enää täytä niitä vaatimuksia, joita hänen tehtävänsä edellyttävät, tai jos hän on syyllistynyt vakavaan rikkomukseen. Lisäksi jokainen nykyisen komission jäsen on antanut puheenjohtajalle vakuutuksen, että hän eroaa virastaan, jos puheenjohtaja sitä vaatii.